Insellmilkom. Ser nibda billi nirringrazzja lis-Sħab Soċjali tad-diskussjonijiet tajbin u kostruttivi tal-lum. Dan is-Summit Soċjali qed isir fi żmien kritiku għat-taħditiet tal-Brexit. B'xorti ħażina, ir-rapport dwar l-istat tan-negozjati li wasalli llum mingħand Michel Barnier, kif ukoll id-dibattitu tal-bieraħ fil-House of Commons, ma jagħtunix għaliex inkun ottimist qabel il-Kunsill Ewropew ta' għada dwar il-Brexit. Fil-fehma tiegħi, l-uniku sors ta' tama għal ftehim, għalissa, huwa r-rieda tajba u d-determinazzjoni miż-żewġ naħat. Madankollu, biex tinstab soluzzjoni, minbarra r-rieda tajba għandna wkoll bżonn tal-fatti. Għada, ser nistaqsi lill-Prim Ministru May jekk għandhiex proposti konkreti dwar kif noħorġu minn dan l-intopp. Huma biss dawn il-proposti li jistgħu jiddeterminaw ikunx possibbli li tinstab soluzzjoni. Aħna u naħdmu fuq ftehim dwar il-Brexit, jeħtieġ ukoll li nkunu ċerti li nkunu ppreparati f'każ li ma jkunx possibbli li jintlaħaq ftehim, jew f'każ li dan jiġi rrifjutat. Għalhekk, għada, il-mexxejja ser jiddiskutu kif ser nintensifikaw il-preparamenti tagħna fil-każ ta' xenarju mingħajr ftehim. Iżda, kif diġà enfasizzajt: "il-fatt li qed nippreparaw għal xenarju mingħajr ftehim m'għandu, fl-ebda ċirkostanza, iwaqqafna milli nagħmlu kull sforz biex nilħqu l-aħjar qbil possibbli, għall-partijiet kollha." Fost affarijiet oħra, il-Kunsill Ewropew ser ikollu wkoll dibattitu dwar is-sigurtà interna. L-aktar ċiberattakk reċenti fuq l-Organizzazzjoni għall-Projbizzjoni ta' Armi Kimiċi f'The Hague, meta kienet qed tinvestiga l-avvelenament ta' Salisbury, juri liema theddid ġdid għandna quddiemna. Għalhekk, ser nipproponi azzjonijiet lill-mexxejja li ser isaħħu r-reżiljenza u d-determinazzjoni tagħna. Wasal iż-żmien li l-UE tħejji ruħha għar-riskji kollha possibbli għaċ-ċibersigurtà. L-ekonomija hija qasam ieħor fejn l-UE trid tkun aktar reżiljenti. Għadu possibbli li jsir progress tajjeb fit-tisħiħ tal-Unjoni Ekonomika u Monetarja sa Diċembru. Minkejja li t-tensjonijiet bejn il-membri taż-żoni tal-euro huma akbar illum milli kienu f'Ġunju. Għaldaqstant, is-Summit taż-Żona tal-Euro ser jiddiskuti kif niżguraw li jkollna aktar progress fir-riforma tal-UEM sal-aħħar tas-sena. Għal ħafna mill-kwistjonijiet diskussi waqt is-Summit Soċjali - fosthom il-migrazzjoni u s-sigurtà, l-investimenti, l-UEM, l-innovazzjoni diġitali - il-baġit tal-UE huwa element ewlieni. Kif innutaw is-Sħab Soċjali llum, il-baġit tal-UE huwa wkoll l-aqwa mutur li għandna għall-promozzjoni tal-konverġenza soċjali u ekonomika. Dik hija raġuni importanti ħafna għaliex għandhom jgħaġġlu d-diskussjonijiet li għaddejjin dwar il-QFP (Qafas Finanzjarju Pluriennali). U għalhekk ser nagħti prominenza speċjali lill-QFP fil-Kunsill Ewropew ta' Diċembru. Qabel nikkonkludi, nixtieq infakkar li llum huwa l-ewwel anniversarju mill-qtil ta' Daphne Caruana Galizia. Minn dakinhar, inqatlu ġurnalisti oħra, fl-Ewropa wkoll. U llum ilkoll imħassba bir-rapporti tal-qtil tal-ġurnalist Sawdi, Jamal Khashoggi. U jiena assolutament konvint li mingħajr stampa libera, is-soċjetajiet tagħna ma jkunux liberi. Għalhekk nappella għal investigazzjoni sħiħa biex jiġi stabbilit x'ġara, u biex dawk responsabbli jwieġbu għal għemilhom. Il-vjolenza fuq il-ġurnalisti trid tieqaf. Nirringrazzjakom. Mistoqsijiet u tweġibiet fil-konferenza stampa wara s-Summit Soċjali Tripartitiku President Tusk inti appellajt għal proposti konkreti mingħand Theresa May, proposti dwar xiex? Jekk ma jaslux dawk il-proposti, x'ser jiġri? Fl-aħħar nett, ser ikun hemm summit f'Novembru jew le? Il-problema hija ċara: hija l-kwistjoni Irlandiża u l-problema tal-fruntieri bejn l-Irlanda u l-Irlanda ta' Fuq, l-hekk imsejħa kontinġenza. Qisha verżjoni ġdida tal-għoqda Gordjana. B'xorti ħażina, mhux qed nara verżjoni ġdida ta' Alessandru l-Kbir, mhux faċli li wieħed isib mexxej kreattiv bħalu. Huwa f'idejn il-mexxejja biex jiddeċiedu għandniex bżonn ta' summit straordinarju f'Novembru jew le. Loġistikament ninsabu lesti iżda għandna bżonn ukoll tas-sens li tal-inqas qed noqorbu lejn soluzzjoni pożittiva. Illum għandna bżonn niffinalizzaw in-negozjati tagħna. Il-ħin għaddej u nittama li għada, Theresa May ser tippreżenta xi ħaġa kreattiva biżżejjed biex noħorġu minn dan l-intopp. L-ipoteżi ewlenija tiegħek issa hija Brexit mingħajr ma jintlaħaq ftehim? X'aktarx li jkun dan ix-xenarju, fil-fehma tiegħek? Hija kwistjoni ta' responsabbiltà tagħna u mhux it-tbassir tagħna jew il-pjanijiet tagħna. Aktar minn qatt qabel, x'aktarx ikun hemm xenarju mingħajr ftehim iżda ma jfissirx li dan isir il-prijorità politika tagħna, anzi bil-kontra. Peress li s-sitwazzjoni hija kkumplikata kif inhi llum, għandna bżonn nippreparaw għal dan ix-xenarju ikrah. Xorta waħda nemmen, u din mhix biss tama iżda wkoll valutazzjoni razzjonali, li nistgħu nsibu soluzzjoni aħjar minn xenarju mingħajr ftehim. Taħseb li huwa realistiku li jsir progress fir-riforma taż-żona tal-Euro meta l-gvern Taljan qed jisfida r-regoli Ewropej, l-istituzzjonijiet Ewropej, is-swieq? Qiegħed tibża' li jkun hemm kriżi ġdida tal-euro minħabba l-Italja? Nittama li l-progress pożittiv għadu possibbli. Għalhekk iddeċidejt li norganizza dan is-summit taż-Żona tal-Euro. Irridu nkunu realistiċi u bla kantunieri. Jiena konxju li l-atmosfera hija aktar ikkumplikata milli kienet f'Ġunju iżda naħseb li nistgħu nużaw iż-żmien qabel Diċembru biex niċċaraw il-pożizzjonijiet ta' xi Stati Membri. L-għan tagħna għadu li f'Diċembru jkun hemm progress li jidher. Illum għandna bżonn djalogu b'rispett bejn l-Kummissjoni u l-Italja. President Tusk, inti trid lil Theresa May toħroġ b'soluzzjonijiet konkreti. L-UE ser taħseb b'mod kreattiv dwar kif toħroġ minn dan l-intopp ukoll? Semmejt lil Alessandru l-Kbir, Alessandru huwa wkoll l-ewwel isem ta' Boris Johnson. L-UE qed toqgħod fuq dan il-persunaġġ biex issalva dawn in-negozjati? Qiegħed biss taħseb dwar il-gvern li jmiss wara dak ta' Theresa May? Naħseb li tqabbel lil Boris Johnson ma' Alessandru l-Kbir hija xi ftit jew wisq esaġerazzjoni, iżda ovvjament din hija l-opinjoni privata tiegħi. Iż-żewġ naħat huma responsabbli minn din is-soluzzjoni li għadha possibbli. Meta niġu proprju għal dan il-kuntest, il-kontinġenza, jeħtieġ li jkollna xi ħaġa friska fid-diskussjonijiet tagħna u li nkunu ċari ħafna, għax smajt xi kummenti, xi kultant kummenti drammatiċi ħafna, fejn wieħed mill-awturi huwa wkoll Boris Johnson, li l-UE trid l-annessjoni ekonomika tal-Irlanda ta' Fuq u li taqsam lir-Renju Unit ukoll. Ovvjament dan mhu veru xejn. Oġġettivament din hija kwistjoni diffiċli u kkumplikata ħafna. Il-kwistjoni tal-fruntiera Irlandiża hija riżultat naturali u awtomatiku li, b'xorti ħażina, ħareġ mid-deċiżjoni tal-Brexit. Għaldaqstant jeħtieġ li nsibu xi ħaġa kreattiva ħafna biex fl-istess ħin inħarsu l-valuri tagħna, is-suq uniku u nirrispettaw b'mod sħiħ lir-Renju Unit u s-sovranità tiegħu. Għalija huwa ċar, l-għan għandu jkun ċar għalina lkoll, iżda għal dan forsi għandna bżonn naħsbu b'mod ġdid għaliex oġġettivament din hija ħaġa tassew diffiċli. Filmat tas-sessjoni sħiħa ta' mistoqsijiet u tweġibiet - parti 1 Filmat tas-sessjoni sħiħa ta' mistoqsijiet u tweġibiet - parti 2 Ara l-paġna tal-laqgħa